胡明仲羅養蒙爲悠然集追用前四疊之韵
作者：劉子翬
朝代：宋

paragraphs: 筠州喜陪笑語新，鑾坡自來清湖濱。
更招明月作三客，此外正復難其人。
瑶觴十飛才小醉，追逐牢愁出肝肺。
吾儕邂逅非作豪，常恐真歡來不繼。
更闌已番四疊歌，却喚輕舟浮綺羅。
一聲橫笛不知處，荷氣苒苒風頭多。
玉山未倒誰之耻，霜露霑衣聊且已。
維舟落月界平潭，翠亂紅披扶不起。